Clásica de San Sebastián 2011.
Clásica de San Sebastián 2011. bila je 31. izdanje jednodnevne biciklističke utrke Clásica de San Sebastián. Vožena je 30. jula sa startom i ciljem u San Sebastiánu, u Baskiji. Ovo je bila 18. utrka Svjetske turneje 2011. Slično njegovim napadima u kasnoj fazi utrke, zahvaljujući kojima je pobijedio na Ardenskim klasicima ranije u toku godine, Belgijanac Philippe Gilbert odvojio se od glavne grupe 4 km prije cilja te sustigao, a potom i prestigao domaćeg biciklista, Carlosa Barreda. Španac nije mogao pratiti Gilbertov tempo i Belgijanac je napravio prednost od preko 10 sekundi koju je sačuvao do kraja i tako došao do 14. pobjede u sezoni. Barredo, pobjednik iz 2009, zadržao je 2. mjesto, a do trećeg je u završnom sprintu došao Gilbertov zemljak Greg Van Avermaet. Ipak, u julu 2014. UCI je retroaktivno diskvalificirao Barreda iz svih utrka u kojima je učestvovao u periodu od 26. oktobra 2007. do 24. septembra 2011. zbog nepravilnosti u njegovom biološkom pasošu, što znači da su svi takmičari nakon njega naknadno pomaknuti za jedno mjesto naviše u konačnom plasmanu ove utrke.